יום הבחירות להסתדרות במאי אשתקד לא היה עוד יום עבודה רגיל במגן דוד אדום. העובדים, כך עולה מעדויות שהגיעו לידי "החדשות", נקראו להצביע בהמוניהם - גם אם זה באמצע משמרת על אמבולנס - ליו"ר ההסתדרות המכהן, אבי ניסנקורן. "אני אפילו יודע על עובדים שהיו בחופשה באילת, והביאו אותם לאחת הקלפיות כדי להצטלם מצביעים לניסנקורן", מעיד משה (שם בדוי).

לסיפורים הכי מעניינים והכי חמים – הצטרפו לפייסבוק שלנו

בזה אחר זה העלו העובדים לקבוצות הווטסאפ המרחביות תמונות סלפי ואת פתקי ההצבעה ששלשלו לקלפיות. לטענת העובדים, הם נדרשו לעשות זאת. "קיבלתי הנחיה לצאת באמצע יום עבודה, עם כל העובדים - גם כאלה שהיו במשמרות על ניידות - ללכת להצביע לאבי ניסנקורן ולהראות שהצבענו, להוכיח שעמדנו בהוראות", מספר יובל (שם בדוי).

כדי לוודא שעובדי מד"א יצביעו לאיש הנכון, פיזר יושב ראש ועד העובדים הארצי עוזר לייפר מסרים מאיימים לאנשיו בווטסאפ. "תתחילו בטלפונים לעובדי המרחב, תוודאו שהם יבואו להצביע. ברור, אבי ניסנקורן", כתב, ואיים כי מרחב שלא יגייס מספיק מצביעים ייענש: "זה אומר שהלכו לכם פייפן התקציבים לרווחת עובדיכם, כולל 5,000 שקל הצטיינות. אני יודע לסגור חשבונות". בהודעה אחרת כתב: "אני צופה בכם פועלים". היום לייפר מדבר אחרת: "לא אמרתי למי להצביע, לא הלכתי לכל מרחב ומרחב ואמרתי למי להצביע".

איומים מיו"ר הוועד | צילום: החדשות

זו לא הפעם הראשונה שעובדי מד"א מקבלים הנחיות להירתם לטובת גופים או אישים פוליטיים בהתאם לאינטרסים של הנהלת הארגון וועד העובדים: מפלגת "כולנו" של משה כחלון החליטה שהיא רוצה סיעה גם בהסתדרות, ולצורך כך היה עליה להציג חתימות של 5,000 חברי הסתדרות. אלף מהן סיפקו עובדי מד"א. "יום אחד מגיע בכיר ומציג לנו טפסים כדי לצרף את כחלון להסתדרות", נזכר יובל. "עברו עובד עובד כדי לעמוד במשימה. לא נתנו לנו אפשרות לבחור. עובד שלא יצביע, שלא יחתום - הם רואים".

מי שפיקח מקרוב על מבצע החתמת העובדים עבור מפלגתו של כחלון הוא לא אחר מאשר סמנכ"ל המבצעים במד"א, גיל מושקוביץ'. מהצד של "כולנו" היה זה נהגו ועוזרו הקרוב של כחלון, דב אלטר, שדאג לאיסוף החתימות ופנה ישירות לעובדים. "קיבלתי טלפון מעוזר השר כחלון, שאל אותי כמה פעמים ביום מה קורה עם החתימות, כמה הצלחת להחתים", מספר משה. "הוא דרש ממני להעביר לו אותן". אלטר טוען היום שהוא לא זוכר את האירוע.

"קיבלנו הנחיות לצאת מיום עבודה ולהצביע" | צילום: החדשות

לא ברור אם יש קשר בין הדברים, אבל זמן קצר אחרי שמד"א התגייסה לטובת "כולנו", שיתף סמנכ"ל המבצעים במד"א מושקוביץ את פוסט של ראש המטה של כחלון, ובו הוא מונה את הישגי שר האוצר. מושקוביץ' אף הוסיף את הכיתוב: "מדהים, ובנוסף סיוע למד"א ולעובדיו בהסכם השכר החדש ובנושאים נוספים, אין ספק. סיפור הצלחה".

ממגן דוד אדום נמסר בתגובה: "אך טבעי שעובדים ומנהלים החברים בהסתדרות יהיו מעורבים בבחירות הנציגות שלהם בארגון העובדים. מגן דוד אדום, על מנהליו ועובדיו, אינו עוסק בפוליטיקה ואינו מעורב בקמפיין כלשהו"; מגיל מושקוביץ' נמסר בתגובה: "כל הפעילות המיוחסת לי נעשתה למטרת חיזוק מעמדם של עובדי מגן דוד אדום ושיפור תנאי השכר שלהם. סיעת 'כולנו' פועלת למענם של עובדי מגן דוד אדום. כל העובדים שלקחו חלק בפעילות עשו זאת מרצונם המלא"; מעוזר לייפר נמסר בתגובה: "זו איוולת לטעון שנוצר לחץ בלתי לגיטימי בבחירות. כל המטרה היתה לעודד את העובדים לממש את זכותם הדמוקרטית"; ממפלגת "כולנו" נמסר בתגובה: "למעלה מ-20 אלף עובדים הצטרפו לסיעת 'כולנו' בהסתדרות, ביניהם עובדי מגן דוד אדום. ההצטרפות היא אך טבעית, ומבטאת את התמיכה וההערכה הציבורית לעשייה שלנו"; מההסתדרות נמסר בתגובה: "ההסתדרות והעומד בראשה הקפידו על טוהר הבחירות".